عثمانی_سلطاناں_دی_تریخ
عثمانی سلطنت دیوالیہ ہوگئی
غازی سلطان عبدالمجید اول بن سلطان محمود خان ثانی نے 3 جولائی 1839 عیسوی میں خلافت کا منصب سنبھالا - ان کے خلافت پر فائز ہونے سے پیشتر سلطان محمو د ثانی کے دور خلا فت میں مصرکے محمد علی پاشا کو فرمان خلافت جاری کرتے ہوئے اور خدیو کے لقب سے نوازا گیا تھا - خدیو محمد علی پاشا کے حوالے سے گزشتہ مضامین میں تفصیل کے ساتھ ذکر آچکا ہے تا ہم مختصرا یہ بتا نا ضروری ہے کہ خدیو مصر نے عثمانی سلطنت سے بہت زیادہ توقعات وابستہ رکھیں اور ہر موقع پر اپنے لئے ما لی منفعت کے راستے تلاش کئے - یہاں تک کہ عثمانی سلطنت کی کشتی میں سوراخ کرنے کا کوئی بھی موقع ہاتھ سے نہیں جانے دیا - غازی سلطان عبدالمجید اول جب خلافت پر بیٹھے تب ان کی عمر اٹھارہ سال تھی - عثمانی سلطنت کی حالت روز بروز خراب ہوتی جارہی تھی - یورپی محاذ پر مستقل جنگیں ہورہیں تھیں - عیسائی حکمرانوں نے عثمانی سلطنت کو حصوں میں تقسیم کرنے کا عزم کیا ہوا تھا - داخلی محاذ پر بد انتظامی اور اضطراب کی کیفیت تھی - عیسائی یورپی حکومتوں سے ان کی شرائط پر معایدے کرنے پڑ رہے تھے جس سے عثمانی سلطنت کو ہر بار نقصان ہی پہنچ رہا تھا - غازی سلطان عبدالمجید اول نے مغربی یورپ کی اہم سیاسی قوتوں برطانیہ اور فرانس کے ساتھ قریبی تعلقات استوار کیے اور انہی اتحادیوں کے ذریعے روس کے خلاف جنگ کریمیا لڑی۔ 30 مارچ 1856ء کو معاہدۂ پیرس کے ذریعے سلطنت عثمانیہ کو یورپی اقوام کا باقاعدہ حصہ قرار دیا گیا۔ عبد المجید کی سب سے بڑی کامیابی تنظیمات کا اعلان اور نفاذ تھا جس کا آغاز ان کے والد محمود ثانی نے کیا تھا۔ اس طرح 1839ء سے ترکی میں جدیدیت کا آغاز ہو گیا۔ یورپی حکمرانوں نے عثمانی سلطنت کو ہمیشہ کے لئے ختم کرنے کا منصوبہ تیار کرلیا تھا اور پروپیگنڈے کو پھیلانے کیلئے بڑی تعداد میں اپنے جاسوس عثمانی حکمرانوں کے اطراف پہنچا دے تھے جن کا کا م سلطنت کے فیصلوں پر غیر ضروری تنقید اور عثمانی حکمرانوں کی کردار کشی تھا - ان حالات میں نصبیں کے میدان جنگ میں خدیو مصر کے مقابلے پر عثمانی سلطنت جس شکست سے دوچار ہوئی اس سے عثمانیوں کے وقار کو بہت دھچکا پہنچا - طرفہ تماشہ یہ ہوا کہ عثمانی امیر البحراحمد پاشا نےکمال ہوشیاری اور مکاری سے اسکندریہ ( مصر ) کے محاذ پر اپنی افواج اتار دیں اور اپنے بحری بیڑے کو مصریوں کے حوالے کرنے کا فیصلہ کیا - اس غداری اور بزدلانہ حرکت کے پیچھے جو عنصر تھا وہ یہ تھا کہ احمد پاشا کو خسرو پاشا کے وزیر اعظم بنائے جانے سے سخت مایوسی ہوئی تھی - احمد پاشا کے درپردہ والی مصر محمد علی پاشا سے مراسم بھی تھے چناچہ رقابت کی انتہا پر پنچ کر اس نے اپنی بحری فوج کے بہت بڑے حصے کو والی مصر کے حوالے کردیا- 13 جولائی 1839 عیسوی میں یہ واقعہ پیش آیا - اور اس کے بدلے میں بیش بہا مراعات حاصل کیں - اس واقعے نے عثمانی سلطنت کو بےدست و پاء کردیا تھا - مگر اس صورتحال میں بین الاقوامی سطح پر عجب حالات پیدا ہونا شروع ہوئے - انگلستان جو ایسٹ انڈیا کمپنی کے سہارے برصغیر میں اپنے قدم جما چکا تھا اس کو سمندری راستہ بند ہوجانے کا خوف لاحق ہوگیا- فرانس کو یہ دکھائی دینے لگا کہ اگر وہ اپنی فوجی قوت کو استمعال کرکے انگلستان کو زیر کرلے تو برصغیر ہندوستان پر اپنا تسلط قائم کرسکے گا - روس کو عثمانی سلطان آبنائے باسفورس سے گزرنے کا پروانہ راہداری جاری کر ہی چکے تھے - روس کو سمجھ آرہا تھا کہ احمد پاشا کے بحری بیڑے کو مصر کے حوالے کرنے سے مصر کے حکمران اسی بحریہ کو ترکی کے خلاف استمعال کریں گے اور اسطرح باسفورس کا راستہ روس کے لئے بند ہوجائے گا - اس کھچڑی کہانی میں روس اور برطانیہ ایک ہوگئے اور فرانس کے خلاف آواز بلند کرنے لگ گیۓ - اس کا مطلب یہ نہ لیا جائے کہ روس کو عثمانیوں سے کوئی ہمدردی پیدا ہوگئی تھی - روس کی عثمانیوں سے عداوت پہلے کی طرح اب بھی موجود تھی لیکن سمندری راستوں پر قبضے اور راہداری نے بڑے حریفوں کو ایک کردیا تھا - اسمیں کوئی شبہ نہیں کہ سلطان عبدالمجید اول کے دور میں سلطنت عثمانیہ جدیدیت کی راہ پر گامزن ہوئی اور سلطنت میں امن قائم ہوا لیکن اس جدیدیت کی سلطنت عثمانیہ کو بہت مہنگی قیمت بھی چکانی پڑی۔ تاریخ میں پہلی بار جنگ کریمیا کے دوران سلطنت عثمانیہ کو اگست 1854ء میں غیر ملکی قرضہ لینا پڑا۔ اس کے بعد 1855ء، 1858ء اور 1860ء میں بھی سلطنت نے قرضے لیے اور یوں معاشی طور پر قرضوں میں جکڑتی گئی۔ یہ عثمانیوں کی وہ غلطی تھی جس نے اقتصادی طور پر سلطنت کی کمر توڑ کر رکھ دی تھی -دوسری جانب شاہ اور شاہی محل کے اخراجات بھی حد سے زیادہ تجاوز کرچکے تھے جس کا اندازہ استنبول میں دولمہ باغچہ جیسے عظیم الشان محل کی تعمیر سے بھی ہوتا ہے جس پر 35 ٹن سونے کی لاگت آئی- عبد المجید 39 سال کی عمر میں 25 جون 1861ء کو ٹی بی کی بیماری میں مبتلا ہونے کے باعث انتقال کر گئے۔ 7 جون1861 عیسوی میں ان کی جگہ ان کے بھائی عبد العزیز اول تخت سلطانی پر بیٹھے۔ اس وقت آسٹریا اور ہنگری کے مابین قبضے کی کشمکش عروج پر تھی -اور روس کی نگاہیں پولینڈ پر جمی ہوئی تھیں - ہنگری دولت عثمانیہ کو جزیہ ادا کرنے والی ریاست تھی جس کا عثمانی سلطنت سے معاہدہ بھی تھا - پاپائے اعظم کا مقدس فرمان پر سرعت کے ساتھ عملی اقدامات اٹھا ئے جارہے تھے ، جس میں عثمانی سلطنت کو ختم کرنے کی ہدایت بھی موجود تھی - تاکہ کسی طرح دین مسیح کے عالمی اقتدار کے لئے راستہ ہموار کیا جا سکے - ان کے دور حکومت میں جو اہم اصلاحات ہوئیں ان میں ہم اصلاحات ہوئیں ان میں 1840ء میں عثمانی کاغذی نوٹوں کا اجرا، فوج کی تنظیمِ نو ،1844ء میں عثمانی قومی ترانہ اور قومی پرچم کا انتخاب، فرانسیسی طرز سے ملتا جلتا مالیاتی نظام کا آغاز اور تنظیمِ نو، فرانسیسی طرز پر ہی ضابطۂ فوجداری و دیوانی کی تنظیمِ نو، 1848ء میں جدید جامعات و تعلیمی اداروں کا قیام، 1856ء میں غیر مسلموں پر عائد اضافی محصولات کا خاتمہ،1856ء میں غیر مسلموں کو فوج میں شمولیت کی اجازت ، معیشت کو مضبوط کرنے کے لیے انتظامی امور میں بہتری کے لیے اقدامات، غازی سلطان عبد المجید کے دور میں پہلی بار پگڑی کی جگہ فاس (جو بعد ازاں ترکی ٹوپی کہلائی) کو اختیار کیا گیا۔ فرانس کی افواج کے بیروت سے نکل جانے کے بعد ہی سلطان عبدالمجید انتقال کر جانے کے بعد ان کے بھائی غازی سلطان عبدا لعز یز خلیفہ بنائے گئے - یورپی محاذ پر عیسائی حکمرانوں کی صورت میں مستقل خطرہ موجود تھا - اس زمانے میں عیسائی تین مختلف گروہوں میں موجود تھے اور ان کے درمیان بھی پوپا ئیت کا جھگڑا موجود تھا مگر مسلمانوں کے مقابلے پر وہ اپنے اندرونی معاملات کا اظہار نہیں کرتے تھے - تین بڑے فرقوں میں سے ایک فرقہ رومن کیتھولک عیسائی تھا جس کی قیادت اطالوی پاپائے اعظم کے پاس تھی - اس کی خواہش یہ تھی کہ عثمانی سلطنت میں بسنے والے تمام عیسائی اسے اپنا قائد اور رہنما تسلیم کریں - دوسرا فرقہ پروٹسٹنٹ تھا جس کی قیادت جرمنی کے فرمانروا کے پاس تھی - ایک اور فرقہ آرتھوڈکس تھا جس کی سربرا ہی روس کے پاس تھی - روس کے شہنشاہ عظیم پطرس اعظم نے مرنے سے پہلے اپنی وصیت میں لکھا تھا کہ یورپ میں عثمانییوں کے خلاف مسیحی بالاد ستی کی جدوجہد ہر قیمت پر جاری رکھی جائے - اور مجبور کیا جائے کہ عثمانی سلطنت میں بسنے والے آرتھوڈکس عیسایوں کا خیال رکھے اور روس کو ان کے معاملات کا نگران تصور کیا جائے - اسی نظریے اور مطالبے کی بنیاد پر ملکہ کیتھرا ین نے پو لینڈ اور عثمانی یورپی علاقوں میں جنگیں بھی کیں - ان جنگی سلسلوں کی ایک مشھور جنگ نہر الطونہ کی جنگ ہے جو شہر سلسترا کی جنگ کہلاتی ہے - اس جنگ میں عثمانیوں نے روس کو عبرتناک شکست سے دوچار کیا - مگر پسپا ہوتے ہوئے روسی جس علاقے سے گزرتے وہاں کی تمام آبادی کوقتل کرتے ہوئے جاتے - یہاں تک کہ تمام علاقہ انسانی لاشوں اور مردہ جسموں سے اٹ چکا تھا - وہاں کی اکثریت کیتھولک فرقے سے تعلق رکھتی تھی - عثمانی سپہ سالار عثمان پاشا نے عقب سے روسیوں پر حملہ کیا اور روسیوں کو عبرتناک شکست دی - اسی بہادری پر عثمان پاشا کو غازی کا لقب دیا گیا - ‏عبدالعزیز نے عثمانی بحریہ کو جدید خطوط پر استوار کرنے کی ابتداء کی ۔ 1875ء میں عثمانی بحریہ میں 21 بحری جنگی جہاز اور 173 دیگر جہاز شامل تھے اس لحاظ سے وہ برطانیہ اور فرانس کی بحری افواج کے بعد دنیا کی تیسری سب سے بڑی بحری فوج بن چکی تھی۔ ان کے دور میں ہی پہلی مرتبہ بذریعہ ریل سلطنت کے مختلف شہروں میں رابطہ قائم کیا گیا اور اس مقصد کے لیے استنبول میں سرکیجی ریلوے اسٹیشن کا قیام عمل میں لایا گیا جو آج بھی استنبول میں اسی آب و تاب کے ساتھ قائم ہے۔ ان کے دور میں استنبول میں آثار قدیمہ کا عجائب گھر قائم ہوا۔ ان کے عہد میں ہی 1863ء میں ترکی میں پہلی مرتبہ ڈاک ٹکٹیں شائع کی گئیں اور ترکی نے 1875ء میں یونیورسل پوسٹل یونین میں بانی رکن کی حیثیت سے شمولیت اختیار کی۔ لیکن المیہ یہ بھی تھا کہ عثمانی سلطنت شدید ترین معاشی بحران میں بھی مبتلا ہو چکی تھی - غیر ملکی قرضوں ، پرتعیش طرز زندگی اور شاہی اخراجات نے سلطنت کو کنگال کردیا - یہاں تک کہ 1875ء میں سلطنت تقریباً دیوالیہ ہو گئی ۔ ساتھ ہی ساتھ 1875ء میں بوسنیا و ہرزیگووینا اور 1875ء میں بلغاریہ میں بہت بڑے پیمانے پر بغاوتیں ہوئیں۔ اور 11 مئی 1876ء کو دارالخلافہ میں بغاوت کے نتیجے میں 29 اور 30 مئی 1876ء کی درمیانی شب سلطان کو استعفٰی دینے پر مجبور کر دیا گیا۔ 4 جون کو ان کی لاش پراسرار انداز میں شاہی محل میں پائی گئی۔ اس موت کو خود کشی کہا گیا - مگر ایسا نہیں تھا ،وہ محلاتی سازش کا شکار ہوکر قتل کردے گئے تھے -